യാത്രക്കാര് ശ്രദ്ധിക്കുക കാമറ കണ്ണുകള് നിങ്ങളുടെ പിന്നാലെയുണ്ട്! പ്രധാനപ്പെട്ട മൂക്കിലുംമൂലയിലുമൊക്കെ ഇനി ട്രാഫിക് കാമറകള് വരുന്നു. ട്രാഫിക് നിയമം അനുസരിച്ചില്ലെങ്കില് കുരുങ്ങുക തന്നെചെയ്യും. കേരളത്തിലെ ഏറ്റവും വലിയ ഇലക്ട്രോണിക് പൊതുമേഖലാ സ്ഥാപനമായ കെല്ട്രോണിന്റെ അണിയറയില് ഒരുങ്ങുന്നത് 235കോടി രൂപയുടെ ആധുനിക ട്രാഫിക്ക് കാമറകള്. ഇതില് 100കാമറകള് കഴിഞ്ഞദിവസം സര്ക്കാരിന് കൈമാറി. ആര്ട്ടിഫിഷ്യല് ഇന്റലിജന്സ് സംവിധാനത്തിലൂടെയാണ് കാമറകളുടെ നിര്മ്മാണം. കേരളത്തിലെ റോഡപകടങ്ങള് കുറക്കുന്നതിന് വേണ്ടിയാണ് സര്ക്കാര് കെല്ട്രോണിനോട് കാമറകള് നിര്മ്മിക്കാന് ആവശ്യപ്പെട്ടത്. ട്രാഫിക് നിയമലംഘനങ്ങള് കണ്ടെത്തിയാലുടന് ചിത്രസഹിതം സന്ദേശം കണ്ട്രോള് റൂമുകളിലേക്ക് പോകും. വൈകാതെ തന്നെ വാഹന ഉടമകള്ക്ക് നിയമ ലംഘന നോട്ടീസുകള് നല്കുകയും ചെയ്യും. സൗരോര്ജ്ജത്തിലാണ് കാമറ പ്രവര്ത്തിപ്പിക്കുക. കാമറ പ്രവര്ത്തിപ്പിക്കുന്ന പോസ്റ്റില് തന്നെ സോളാര് പാനലുമുണ്ടാകും. നിയമലംഘനം നടത്തുന്ന കാമറകളെ നിര്മ്മിത ബുദ്ധിയിലൂടെയാണ് കണ്ടെത്തുന്നത്. വ്യക്തമായ ചിത്രങ്ങളോടെയായിരിക്കും നിയമ ലംഘനം നടത്തുന്ന വാഹന ഉടമകള്ക്ക് നോട്ടിസ് ലഭിക്കുക. 700 ആര്ട്ടിഫിഷ്യല് ഇന്റലിജന്സ് കാമറകളുടെ നിര്മ്മാണം ഇപ്പോള് കെല്ട്രോണില് നടന്ന് കൊണ്ടിരിക്കുന്നു. സേഫ് കേരള പദ്ധതിയില് ഉള്പ്പെടുത്തിയാണ് സര്ക്കാര് ഫണ്ട് കണ്ടെത്തിയത്. ഉപകരണങ്ങളുടെ ഘടകങ്ങള് കൂട്ടിച്ചേര്ക്കുന്നതും പരിശോധിക്കുന്നതും കെല്ട്രോണിന്റെ മണ്വിള യൂണിറ്റിലാണ്. നിര്മ്മിതബുദ്ധിയില് പ്രവര്ത്തിക്കുന്ന 100 കാമറകളും സിഗ്നല് ലംഘനം കണ്ടുപിടിക്കുന്ന 18 കാമറകളും വേഗപരിധി ലംഘനം കണ്ടു പിടിക്കുന്ന നാലു ക്യാമറകളും ആണ് കഴിഞ്ഞ ദിവസം സര്ക്കാരിന് ആദ്യഘട്ടമായി കൈമാറിയത്. മന്ത്രി രാജീവ് പദ്ധതി ഉദ്ഘാടനം ചെയ്തു. മന്ത്രി ആന്റണി രാജു ഉപകരണങ്ങള് ഏറ്റുവാങ്ങി. കടകംപള്ളി സുരേന്ദ്രന് എം.എല്.എ, കെല്ട്രോണ് ചെയര്മാനും എം.ഡി.യുമായ നാരായണമൂര്ത്തി, എസ്.ആര്.ഐ.ടി. ചെയര്മാനും എം.ഡി.യുമായ മധു നമ്ബ്യാര് എന്നിവരും ചടങ്ങില് പങ്കെടുത്തു. കാമറകളുടെയും അനുബന്ധ ഉപകരണങ്ങളുടെയും അഞ്ചുവര്ഷത്തെ പ്രവര്ത്തന ചുമതലയും വാറന്റിയും ഉള്പ്പെടെയാണ് കെല്ട്രോണ് നല്കുന്നത്. കാമറകള് 5വര്ഷത്തെ ഗ്യാരന്റിയിലാണ് നല്കുന്നത്. നേരത്തെയും അങ്ങനെ തന്നെയായിരുന്നു. എന്നാല് ഈ കാമറകള് പലപ്പോഴും 10വര്ഷം വരെ ഉപയോഗിക്കുന്നു. ഇതിനെ തുടര്ന്നാണ് പലതും പല സ്ഥലങ്ങളിലും കേടായി കിടക്കുന്നതെന്നുള്ള പരാതി ഉയരുന്നതെന്നും കെല്ട്രോണ് കോര്പ്പറേറ്റ് പ്ലാനിങ് ഹെഡും കെല്ട്രോണ് മണ്വിള യൂണിറ്റ് ജനറല് മാനേജരുമായ സി.ജി.സുബ്രമണ്യം പറഞ്ഞു. കാമറകളുടെ പ്രവര്ത്തനം നിരീക്ഷിക്കാന് തിരുവനന്തപുരത്ത് ട്രാന്സ്പോര്ട്ട് ഭവനിലെ കെട്ടിടത്തില് സ്റ്റേറ്റ് കണ്ട്രോള് റൂമും എറണാകുളം, കോഴിക്കോട് ഒഴികെയുള്ള 12 ജില്ലകളില് ജില്ലാ കണ്ട്രോള് റൂമുകളും പ്രവര്ത്തനമാരംഭിച്ചിട്ടുണ്ട്.